Taman kad smo pomislili sjednica splitskog Gradskog vijeća protiče mirno, Željko Kerum se pobrinuo da zasjedanje dođe do ruba incidenta, odnosno fizičkog obračuna s HSLS-ovcem Točijem Blaževićem.



Blažević je u raspravi o amandmanima na točku o izgradnji komunalne izgradnje, nakon što je završio, u polušali kazao kako se više neće do kraja sjednice javljati za riječ "na radost njegovih koalicijskih partnera, a o Kerumovima da ne govori".



To je bilo dovoljno da se Kerum obruši na Blaževića. - Šta se ti mene stalno vataš? Majmune glupi! Nokautirat ću te prvom prilikom kad te uvatim, p....a ti materina! Ti ćeš meni pritit! - poludio je Kerum



Istom mjerom mu je uzvratio Blažević - majmune glupi, p....a tebi materina. Onda se Kerum zaletio prema Blaževiću, no spriječili su ga Saša Horvat i Miranda Ivanišević Dvornik i ostale kolege.



Vidjevši što se događa, vijećnici MOST-a i Pametnog su napustili vijećnicu. Predsjednik Jure Šundov nakon incidenta je dao pauzu od pet minuta, nakon koje mu je Jakov Prkić zamjerio zašto nije dao opomenu



- Prihvaćam sve kritike na sebe, procijenio sam da to nije potrebno, kako bi mirno nastavili sjednicu - odgovorio mu je Šundov.



-To onda znači da u ja sad mogu govoriti što hoću i nikome ništa. Ovo je mjesto nulte tolerancije na ovakve stvari. Ajmo se onda lipo svi potuć i ajmo doma! Evo sad ću i ja poludit! - podigao je glas Prkić i teatralno lupio šakokm o stol. Šundov je ostao pri svome, nakon čega je Prkić napustio vijećnicu.